
ОТЧЕТНО-ИЗБОРНА КАМПАНИЯ НА СИБ

На 25 март 2016 г. приключи отчетно изборната кампания на СИБ за регион Плевен. До началото на м. март се проведоха събрания в Съставните дружества на Основните Общински организации и самостоятелните дружества към региона. На всички събрания от Плевенската Общинска организация присъстваха г-жа Рени Шопова- Председател на Общинска организация-Плевен и г-н Иванчо Атанасов- Председател на Регионална организация на СИБ-Плевен и Координатор за региона. Те съдействаха със съвети и препоръки за правилното провеждане на събранията. Г-н Атанасов присъства на всички събрания на Общинските организации, също така  и на почти всички от съставните им дружества. Беше отчетена дейността за изминалия мандат 2011-2015 година, бяха избрани нови ръководни органи по места и делегати за предстоящата Регионална конференция, която ще се състои на 26 април 2016г.

Николинка Димитрова
На 29 януари 2016 г. „гласувахме за супата”. „Гласувайте за супата“ е едно кулинарно събитие с 4 годишна история. За първи път то се провежда през 2012 г. в Гренобъл Франция, под егидата на местната асоциация „La Serre a Orgeil“. Положителните обществени отзиви и активното участие на гражданите, доведе до бързото разпространение на идеята и в други градове и държави, за да достигне и до България, благодарение на българските членове във френската асоциация. В самото начало, стои желанието да честваме поне веднъж годишно това, което ни обединява, човечността, въпреки различията помежду ни, било то спрямо произход, идеи или житейски опит. Това е едно благотворително и светско събитие с миролюбив, духовен и свободен характер, което кани всеки човек да направи своя личен принос в един променящ се свят. „Гласувайте за супата“ обединява артисти, творци, изобретатели и мечтатели, както и всички, които желаят едно спокойно за човечеството бъдеще. С това събитие ни запозна Велина Чакърова, една много мила, позитивна млада дама. Тя бе наш гост на отбелязването на 3 декември 2015 г. Формулата за организиране и провеждане е свободна и достъпна за всички: индивиди, предприятия, читалища, дружества, ресторанти,общини, училища и др. Членовете на дружеството на СИБ, Плевен-Център, от Клуб на хората с увреждания и пенсионера, ул. Гренадирска 34Б в гр. Плевен се впечатлиха от идеята и още тогава решиха, че ще се включат в такова събитие на 29 януари 2016г. И така, в уречения ден  Народно читалище " Пробуда - 1990"-Плевен и КХУП на ул. Гренадирска 34Б дегустираха 7 вида супи,приготвени от изкусните готвачки на „Клуб на готините баби”. На трапезата се появиха  Коледарска чорба от с. Дичин, Великотърновско, Гъбена супа с крутони, италианската супа Минестроне /любима на София Лорен/, Бобена чорба по къкрински с пръжки /разбира се съчетана и с ракийка/, Крем-супа от картофи, моркови и тиква със сметана, Зелева чорба с праз и червен лук /позната като „бульон трезве“/ и Супа топчета по шуменски. Топлата  и питателна храна допринесе за едно приятно преживяване. Голямо беше желанието да се предложи от супите и на хората на улицата, но това не беше разрешено от компетентните институции. Гост на мероприятието бе г-н Иванчо Атанасов, регионален Координатор и Председател на УС на РО на СИБ регион Плевен. „Готините баби“ решиха, че и следващата година ще се включат в тази още не толкова популярна, но много интересна международна инициатива.
За пореден път жените от клуба проявиха способностите си на домакини-кулинарки и на организираната кулинарна изложба в клуба на 25 март. Причина бе красивия християнски празник Благовещение, посветен на майката. Масите за пореден път бяха отрупани с традиционни за този ден ястия, съобразени с Великденските пости – качамак, тиквеник, бурания и много други образци на уменията на жените – ревностни пазителки на вековните традиции в българския бит. Мъжете, които  присъстваха, бяха  в ролята на „жури”, но само формално. В тази инициатива е важен олимпийският принцип, участието. Разбира се, че всяка от участничките беше вложила много старание и вкус, за това всички блюда бяха невероятно вкусни и ефектни.  Наградата беше за всички, а тя е приятното преживяване сред приятели на връх хубавия празник.

Николинка Димитрова
Благодарствен адрес от Асоциация "Диабет"-Плевен

Председателят на Общинския съвет в Плевен Марин Митев получи благодарствен адрес от Асоциация "Диабет", съобщиха от общината. От организацията са изразили удовлетворение за оказаната подкрепа. Адресът бе връчен на 23 март 2016 година от Даниела Илиева - председател на Управителния съвет на Асоциацията на годишното й събрание. Тя припомни, че тази година на Сдружението е отпусната двойна субсидия от общината, а освен това то вече разполага с нов офис. В документа се посочва, че Митев е доказал в работата си, че приоритет за него е хуманната кауза на Асоциацията. Председателят на съвета заяви, че като човек, който повече от 20 години се занимава със здравеопазване, проблемите на хората с диабет са му изключително познати и близки. Над 600 000 са пострадалите от диабет у нас, а още близо 200 000 не знаят, че имат това заболяване, посочи Митев. Гост на форума е бил депутатът Владислав Николов.

Малин Решовски, БТА
Много танци и емоции на концерта “Заедно ще сбъднем мечтите си”
На 15 март 2016 година от 17 часа в препълнената зала „Катя Попова“ се проведе превърналият се вече в традиция концерт “Заедно ще сбъднем мечтите си”. Той бе посветен на Световния ден на социалната работа. Главни организатори на този концерт бяха студентите от специалност "Социални дейности" при Медицински колеж-Плевен към МУ-Плевен. Със сценични изяви в концерта се включиха потребители на социални услуги от всички възрастови групи от Плевен и областта: Защитено жилище за възрастни хора с умствена изостаналост – Плевен; Дом за деца, лишени от родителска грижа “Детелина” – Плевен; Дневен център за възрастни с увреждания – Плевен; Помощно училище “П. Р. Славейков” – Плевен; Център за настаняване от семеен тип по проект: „Предоставяне на социални услуги в общността – 6 ЦНСТ за деца и младежи, изведени от специализирани институции – Плевен“; Център за настаняване от семеен тип  „Приятели“ – Плевен; Център за социална рехабилитация и интеграция – Плевен; Дом за деца, лишени от родителска грижа “Младен Антонов” – с. Тотлебен, община Пордим. Талантливите ученици от IIIа клас на Основно училище „Единство“ – Плевен, с много любов и съпричастност поднесоха своите рисунки на участниците в концерта. Специален поздрав по случай професионалния празник за всички социални работници бяха прекрасните изпълнения на Карина Георгиева, Калинка Рачева и Румен Марков.
Общество, Хората с увреждания на протест - искат пари и права

На 6 април от 11 часа пред парламента с черни балони  в ръка се събраха майките и бащите на деца с увреждания и хора с увреждания в България. Те се вдигат на протест, защото смятат, че държавата е забравила тези хора и оставила сами да се справят с трудностите в обществото - без адекватни помощи, без регламенти и без държавна политика спрямо хората с увреждания. Наказват ни, че сме избрали да се грижим за децата си. Протестът им се разпространява и в интернет и събира съмишленици под името „Национален протест за правото на адекватна лична помощ за деца/лица с увреждания". Хората с увреждания са притеснени от социалната реформа на Калфин. "Протестираме, защото не искаме да сме заложници на децата си, не искаме програми и ограничения!„. Само в България е така. хората с увреждания и техните семейства кандидатстват за асистентска помощ, почти всяка година и се молят да бъдат одобрени, това трябва да спре и да отглеждаме децата си с любов и достойнство!" - пишат в мотивите си на протеста недоволстващите.Мотото на протеста им е: „Не искаме семействата ни да са наши заложници. Искаме права, а не ограничения!". Родителите бяха категорични, че са готови да направят и палатков лагер пред парламента, за да бъдат чути и видени.

Родител – Експерт от опит

Какво значи да си Родител – “Експерт от опит“ в БАЛИЗ и каква е неговата роля? Родителите – „ Експерт от опит“, в БАЛИЗ, са родители на деца и възрастни с интелектуални затруднения, чувствителни и съпричастни към проблемите на хората с увреждане и техните близки. Те са готови да споделят своя опит, да оказват адекватна помощ и подкрепа на нуждаещи се семейства със сходни проблеми.

Родителите – “Експерт от опит“ са доброволци, готови да изслушат, информират или посъветват, да споделят своите знания и опит в отглеждането на дете и възрастен с интелектуално затруднение и / или аутистични проблеми. Могат да помогнат на семействата да преодолеят трудностите и препятствията през, които те вече са преминали.

Родителят – „Експерт от опит” може да подпомага специалистите като медиатор при работата им със семейства на хора с увреждане.

Теодора Кръстева споделя:

Казвам се Теодора и съм майка на Иван, който e на 8 години и е дете с аутизъм. Когато беше диагностициран с този проблем, бях силно стресирана и притеснена от неизвестността и дали ще мога да се справя. Сега ежедневно се сблъсквам с предизвикателството наречено“ аутизъм“ и се радвам на едно прекрасно, забавно, и често непредсказуемо дете, което прави деня ми пълен с адреналин и много интересен. Ще се радвам да съм в помощ и на други родители, които имат деца с аутизъм и да споделя опита си.

Казвам се Райна и съм майка на Георги, който е роден с ДЦП – спастична квадрипареза. Той е на 31 години. Родих го на 31 години. Бях много шокирана. Не знаех как ще се справя и дълго съм се борила, за да имаме сега едно добро и обичано от всички дете, защото и на 31, той все пак си остана дете, изискващо много грижи. Ще се радвам да мога да помогна и на други родители, които имат деца с увреждане.

Посещение на представлението „Нощ на звездите“

Бализ Плевен отправи благодарност към г-н Йордан Йовчев и всички добри хора за осигуреното посещение на представлението „Нощ на звездите“. 24 февруари 2016 ще остане паметна в сърцата на децата с ментални увреждания от града ни, когато в Зала „Арена Армеец“-София наблюдаваха зрелищен спектакъл. Представлението бе съпреживяно от 40 човека, деца и младежи със затруднения и техните родители от Сдружение БАЛИЗ-Плевен, и техните приятели , младежи от Защитено жилище с. Згалево и техните придружители. Беше красиво, грандиозно и най-вече истинско. Красотата на вечерта беше неописуема, но за тях тя не се изрази само в достойното присъствие на уникалните участници, техните невероятни представления, умело подбраните ефекти и др. Най-истинското отражение на величието на тази невероятна вечер бе още, когато им бе подарена възможността да я преживеят заедно. Най-истинските послания за доброта, споделеност и приятелство не само докоснаха сърцата им, но се отразяваха с такава сила в греещите очи на децата ни, в техните емоции на радост и възторг, във възхищението им, в трепета, с който попиваха струящата положителна енергия заедно с толкова много хора.  Отправяме сърдечни благодарности към г-н Йордан Йовчев за поканата, за незабравимото преживяване, за вдъхновението и дозата оптимизъм.  Малко са думите да изразят морето от позитивизъм, в което ги потопиха, но остава надеждата, че част от него ще се върне при тях, като признание и вдъхновение за бъдещи благородни дела. "Пожелаваме Ви нестихващ устрем в борбата за каузите, на които сте се посветили и постигнати успехи в раздаването на човечност и доброта. Нека не забравяме да благодарим и за бързата организация и координация както винаги и от страна на Бализ Плевен", казаха участниците.
„Като звездите”

На 21 март 2016 година Плевен бе домакин на Пътуващия детски фестивал „Като звездите”. 

Нашият град е една от спирките на Пътуващия детски фестивал „Като звездите“. Пролетният концерт за деца в неравностойно положение в нашия град се проведе от 16.30 ч. в зала „Катя Попова“. Организатор на събитието е Сдружение с нестопанска цел „Поощряване и подпомагане на детски таланти – Вега”. В лицето на единствения в Европа пътуващ детски фестивал „Като звездите” то успя да събуди обичта към фолклора и естрадата в подрастващото поколение, музикалните ръководители и социалните институции. В периода на 15-годишното си съществуване сдружението има реализирани над 2500 спектакъла, 180 телевизионни излъчвания и благодарствени адреси от 219 общински, областни и социални институции.

Радослав Христов
Картината на Лондон в далечната 1841 година е като от роман на Чарлз Дикенс:  бедност, липса на работа, мизерни улици и хора от всякакви прослойки, търсещи мястото си под небето. На една от уличките в лондонското Сити, наречена Алдърсгейт, група млади активисти с увреден слух, възпитаници на „Лондонското убежище за образование на бедни глухонеми деца”, започват да си правят сбирки. Днес това „убежище” носи името „Кралско училище за деца с увреден слух” в Маргейт. Групата на активистите по това време се оглавява от баща на пет деца с дълбока слухова загуба – Джордж Крауч, който освен това е книжар и книговезец. В мразовит януарски ден, в безличната сграда на ул. „Тиодор” и в близост до Блекфриърс Бридж, се състои първото заседание на групата активисти с увреден слух, на което се решава, че ще бъде създадена Общност, наречена „Убежище за глухи и неми”, чиято цел е да намира работа за глухите хора. Четири години по-късно, през 1845 г., тази Общност вече е създала редица работни групи, в които глухите хора могат да се обучават на печатарство и обущарство. Имали са си и ежедневни занимания за образоване на младите хора и специални класове за тези, които изобщо не са били образовани. Дори са започнали да откриват и работни места за жени, желаещи да овладеят шивачеството и ръкоделието. Това е и времето, през което се увеличава хуманното отношение към работещите глухи хора, подаръци, облекло и малки суми пари се разпределят между крайно нуждаещите се хора с увреден слух. Както и всички останали, мнозина поради бедността и мизерните условия на живот са и тежко болни. През 19-ти век епидемиите, вземащи жертви, не са рядкост. И ето, че пред Обществеността от „Убежището” с цялата си предизвикателност застава задачата да организират хоспитализирането за нуждаещи се от лечение хора с увреден слух. В края на 1859 година, на една от сбирките на Общността, комитет от седмина глухи мъже запознават всички с идеята за място, на което да се предоставят услуги по жестомимичен език – тяхна собствена църква. Каузата на седмината се подкрепя от Самюъл Смит, който освен първият свещеник на тази Общност от „Убежище за глухи и неми”, става и първият ръкоположен министър на глухите хора. При наличието на огромна съпротива към езика на знаците, която не е учудваща по онова време,  Смит се бори дълго и упорито за приемането му и пътува из Англия в търсене на подкрепа за създаването на местни общества в помощ на хората с увреден слух. Голяма част от организациите, които са основани тогава, все още съществуват и днес. 1870. Най-после идеята за църква започва да добива реални очертания. В разгара на лятото, в прекрасен юлски ден, основополагащият камък на църквата „Свети Спасител” е поставен от Принца на Уелс. Три години по-късно, през 1873 г., там се отслужва и първата служба, а кралица Виктория става патрон на „Кралската асоциация в помощ на глухи и неми”. В тази сграда на ул. Оксфорд, превърнала се в символ на глухите хора, за тях се полагат и много други грижи – да имат образование, да имат работа, да се социализират. Това са и задачите, които стоят пред центровете на Кралската асоциация, предстоящи да бъдат отворени в Лондон, Кент, Съри и Есекс. През 1880 г. в Милано се състои “Международен конгрес за учители на глухите”, на който оралният метод бива утвърден като предпочитан метод за преподаване на деца с увреден слух. Над 150 делегати участват в този конгрес, на който се представят комбинирани системи за образование – чрез знаци и орален метод. Чрез гласуване с мнозинство се решава, че: “Конгресът, имайки предвид неоспоримото превъзходство на словото, което дава по-съвършено познаване на езика, декларира, че устната методика трябва да бъде предпочетена пред тази на знаците в образованието и обучението на глухи и неми. ” Десет години след този конгрес, резултатът от такова решение е, че много от глухите хора напускат училищата, защото не са в състояние да овладеят този метод на преподаване. Кралската асоциация на глухите винаги е признавала жестовият език като естествен първи език за глухите деца. Дори в една малка книжка, издадена още през 1864 г., преподобният Самюел Смит твърди, че жестовият език е език със същото право на уважение и достойнство сам по себе си. Кралската асоциация на глухите прави всичко възможно да изкорени заблудата, че глухите деца са и умствено изостанали. През 1986-та, Кралската асоциация в помощ на глухи и неми сменя името си на „Кралска асоциация в помощ на хората с увреден слух”.

Красавица от Търговище спечели титлата „Мис Тишина 2016“.

В Бургас се проведе традиционният Национален пролетен бал и конкурсът „Мис и Мистър ТИШИНА“, организиран от Съюза на глухите в България. В красивата надпревара взеха участие 11 претенденти от цялата страна. Първенци станаха Велмира Стефанова от Търговище и Кирил Славов от София. Те ще бъдат изпратени на 10-дневен моден тренинг в гр. Прага ,Чехия, след което ще участват в ежегодния конкурс Miss-Mister Deaf World and Europe, World Fashion show 2016, който ще се проведе от 8 до 21 юли 2016 г. там.

Рехабилитация и балнео-лечение

Съгласно условията на Закона за социална интеграция на хората с увреждания ( чл.42 ал.2 т.4 ) право на добавка за балнеолечение и рехабилитационни услуги веднъж в годината имат:

-Лица с трайни увреждания с над 90 на сто трайно намалена работоспособност

-Деца до 16 – годишна възраст с трайно намалена възможност за социална адаптация

-Военноинвалиди На основание чл.28 ал.1 т.4 от Правилника за прилагане на същия Закон, добавката се изплаща от съответните териториални служби към Дирекции "Социално подпомагане", след представяне на разходооправдателен документ за извършеното балнеолечение или рехабилитационни услуги в едномесечен срок от крайната дата на ползването им. Добавката е в размер до трикратния размер на гарантирания минимален доход, която в момента е 195 лв., но не повече от действително направения разход съгласно представените документи. Лицата имащи право на придружител ползват същото основание за добавка. Добавката се ползва, когато не се получава на друго основание. Във филиалите на “СБР-НК” ЕАД, за отдих, профилактика и рехабилитация се приемат военноинвалиди и военнопострадали, като заплащат 25% от комплексната цена за здравна услуга. Съгласно Закона за военноинвалидите и военнопострадалите, държавния бюджет осигурява 75% от стойността на престоя им, а 25% са за сметка на лицето. В Централния офис на дружеството се извършват консултации с медицински специалисти по документи и медицинско направление за санаториално лечение.

